Ontwaak uit die môrestond. deur Arnold | Bydraes | Woes - Kreatiewe platform vir Afrikaans
Titel: Ontwaak uit die môrestond.
Aantal woorde: 426
In hittige harmonieuse kleurvolle aard sfeer, staan die mens verstom oor prag en praal. Elkeen se gevoel getuig van verwondering, van Suid tot Noord, en van Wes na Oos. Hoe sal ons kan bepaal, watter kleur pas die beste by watter soort blom óf boom? Elk het sy gunsteling van struik, blom óf boom. Elk met sy eie karaktereienskappe van blomme praal en nektaar geur. Elke grasieuse gestalte van soepelheid in die wind, het duisend en meer opgesweepte bewonderaars telkens op ons voete.
Wie het hom óf haar nog nooit eintlik gesteur aan die prag en praal skakerings van kleur wat deur moederaarde aan ons opgetower word nie? Die kleurvolle emosies herleef ons, deur elke môrestond wat aangekondig word. Vinnig vinnig van kindsbeen af het ons al ons gunsteling struik, blom óf boom gehad, getooi deur die Almagtige Argitek.
Maar vir ons is die interessantheid van blomkleure net so belangrik as vir die wat die nektaar kom opslurp, jou of my gunsteling blom maak net eenkeer 'n jaar haar verskyning, dan gryp ons dit met albei hande aan.
Mens en gunsteling is blootgestel, uitgelewer aan 'n wêreld waar nét die beste bo uitkom. Onsekerheid, self-kritiek en frustrasie word meteens 'n daaglikse metgesel hier onder die hemelgewelf.
Maar kom ons erken dit eerlik: om immergroen ongeskonde daagliks te ontwaak uit die môrestond voor die fel kritiese oë van miljoene bewonderaars, dit kos iets. Presies dit is die wonder van ons moedernatuur, geskape om haar bydrae te maak aan ons. Ten spyte van die felheid waarmee hierdie jong onvolwasse plantjies onderdruk word, die mededinging in die hittige son, staan hul goed hul plek vol, elke keer met 'n broosheid van blomme kleur, alles vir ons menslike bewonderingsdroom. Net die Skepper met Sy tere hand, ken die broosheid van blomme kleur, om ons so te kan bekoor.
Mens en elke blom ontluik, en is geklee in eie karakterkleur so in die begin van 'n splinternuwe seisoen. Om nie terug te deins van geleenthede wat nou en vorentoe oor die pad kom, maar om hierdie sprong te maak in hierdie kleurvolle sfeer, waar fauna en flora halsreikend pronk onder perlemoerwolk.
Ons het almal drome - party groot, party baie klein. Soms is dit net nodig om tot aksie oor te gaan soos hierdie jong plantjies, dryfkrag maak hulle vir ons wenners. Wat keer nog? Laat jou droom 'n waarheid word, gryp hierdie geleentheid aan soos hierdie jong plantjies. Idees en drome moenie 'n illusie wees nie, maar 'n werklikheid. Risiko is die resep van sukses. Laat elkeen 'n wenner wees in sy of haar gunsteling kleur.
Puik gepen. Dankie vir jou pragtige bydrae tot die kleur projek
4 jaar 11 maande 2 weke 3 dae 14 ure oud
Inderdaad pragtig, baie dankie. Ja, die ou blommetjie wat net een keer per jaar blom - en dan kyk ons daardie blaartjies tot ons ogies wil traan sodat ons die spesiale oomblik net nie sal misloop nie :-))